मैया आसाम आयेन आफाद नेहाथारिख’नि गासै मावख’गोरा आरो मावदांसाफोरखौ लानानै जि.एन.बि जथुमसालियाव गिबि खेबनि थाखाय मोनसे लोगो हमज्लायनाय जथुम खुंफुङो। फैगौ 12 जुलाइ, 2021 खालारनिफ्राय जानो गोनां आसाम आयेन आफादनि रां-बावजा जथुमनि थाखाय थियारि जानो गासै मावख’गोरा आरो मावदांसाफोरनि आंखाल आरो अजदफोरनि सोमोन्दै सावरायलायनाय जायो आरो बे हाबाफारियाव आदर्स गोनां हाबा-हारिमु दिन्थिफुंनो हानाय बादि गासै मावदांसानि बिहोमाफोरनि बागै जथुमाव सावरायलायो। मख'नो गोनांदि खामानि मावनायाव जेबो गिदिर उन्दै गैया, जा बिबान मोनदों बेखौ गेबेङै मावलांनो आवगायोब्ला जों जायखि जाया मावनो लानाय हाबाफारिया जाफुंसारगोन होन्नानै बिथाङा बुंथियो। लोगोसेनो बे हाबाफारियाव आसाम आयेन आफादनि मानगोनां लेङाइ बुंथिगिरि आरो नेहाथारि बिथांमोनहाबो बाहागो लायो।